次韵叔父夷仲送夏君玉赴零陵主簿
作者：黄庭堅
朝代：宋

paragraphs: 田竇堂上酒，未醉已變態。
何如東陵瓜，子母相鈎带。
富貴席未煖，珠玉作災怪。
茅茨雖長貧，終有懿親在。
丈人困州縣，短髮餘會撮。
居然枳棘棲，坐閱歲月代。
青雲已迷津，濁酒未割愛。
簿領能無休，飣餖喚魚菜。
羈旅苦地偏，江湖見天大。
萬里一帆檣，長風可倚頼。
因行訪幽禪，頭陀煙雨外。